mr. sc. Vladimir Ćirić :

VUKOVARSKO-SRIJEMSKA ŽUPANIJA

Prirodno-geografska i kulturno-povijesna baština

Vinkovci, 2013.

Sadržaj

Položaj i glavne prirodno-geografske značajke 1

Stanovništvo, naselja i gospodarstvo 5

**Crtice iz prošlosti Vukovarsko- srijemske županije 8**

Zaštićeni dijelovi prirodne sredine u Vukovarsko-srijemskoj županiji 12

Kulturna baština Vukovarsko-srijemske županije 14

Vukovar 23

Povijesni razvoj Vukovara 24

Vukovarskim ulicama Radnički dom Vukovar - kratka povijest objekta i kronologija događanja 28

Literatura 31

mr. sc. Vladimir Ćirić :

ŽUPANIJA VUKOVARSKO-SRIJEMSKA

Prirodno-geografska i kulturno-povijesna baština

**Položaj i glavne prirodno-geografske značajke**

Vukovarsko-srijemska županija najistočnija je i najizrazitija pogranična županija Republike Hrvatske.

Južno od Dalja sve do Iloka, Dunav je granica Hrvatske, ali i ove županije s Vojvodinom odnosno Republikom Srbijom, a rijeka Sava na jugu granica je između Hrvatske i Republike Bosne i Hercegovine.

Preostali dio istočne kopnene granice sa Srbijom presijeca praporne ( lesne ) zaravni odnosno zapadne obronke Fruške gore i područja nizinskog dijela zapadnog Srijema.

Sjeverozapadno od ove županije nalazi se površinom veća Osječko-baranjska, a jugozapadno nešto manja Brodsko-posavska županija.

Geoprometni položaj ove županije vrlo je povoljan. Važnost položaja određuju prometni koridori – VII i X, te blizina V c koridora odnosno željezničke i cestovne prometnice međunarodnog značaja te plovni vodotoci Save i Dunava.

Ovome treba dodati međunarodne granične prijelaze kod Iloka, Tovarnika i Lipovca na istoku te Gunje, Županje i Babine grede prema jugu.

Obnavljanjem, oživljavanjem i razvitkom prometa ovaj prostor postao je značajan tranzitni prostor ne samo unutar Hrvatske, nego i u međunarodnom prometu.

Izgradnja plovnoga riječnoga kanala od Dunava do Save dala bi novu dimenziju geoprometnom, strateškom, gospodarskom i ukupnom položaju i značaju ove županije.

Premda se nalazi u izrazito nizinskom, naizgled jednoličnom, pravom panonskom području, ovaj je prostor u prirodno-geografskom pogledu složen i raznolik.

Najviša nadmorska visina je 294 m (točka Čukala kod Iloka),a najmanja 78 m (Spačva).

U sjevernom dijelu županije nizinski je prostor uz rijeku Vuku. Kako je teren slabo nagnut prema istoku, a korito rijeke plitko, te uslijed drugih hidrografskih odrednica, tok rijeke vrlo je krivudav s puno meandara.

U južnom prostorno najvećem dijelu županije također je nizinski prostor ispresijecan krivudavim vodotocima : Bosuta, Spačve, Studve, Berave, Biđa i drugih manjih vodotoka, poznat pod imenom Pobosuće ili Bosutska nizina. ( čiji je najniži dio prostor uz rijeku Spačvu ).

Između navedenih nizina pruža se pravcem zapad-istok Đakovački, a nastavlja Vukovarski praporni ravnjak koji u najistočnijem dijelu Hrvatske južno od crte Bapska – Ilok prelazi u obronke Fruške gore.

Najniži i najuži dijelovi odnosno kontaktne zone ravnjaka nalaze se sjeveroistočno od Vinkovaca i predstavljaju najpovoljniju prirodnu vezu savskog, dunavskog i dravskog prometnog koridora.

Nizinska područja Vuke, Bosuta, Save i Dunava ispunjena su debelim nanosima iz aluvija, čiji su najniži dijelovi poloji uz Savu, dunavski ritovi i nekada ( do provođenja hidrotehničkih mjera ) znatna močvarna i barska područja uglavnom uz rijeku Spačvu i druge manje vodotoke Spačvanske depresije, a dijelom uz Biđ i Bosut.

U pojedinim dijelovima Pobosuća ali i uz Vuku uočljivi su nešto viši, ocjeditiji i sušniji predjeli – tzv. praporne grede, uzvisine i terase. One su nastale kombiniranim djelovanjem vode i nanosa vjetra i predstavljaju prostore zamočvarenog i pretaloženog prapora. Najviše dijelove terena čine praporna uzvišenja poput Velikog i Malog brda kod Gradišta, Sopot, Dirov brijeg i druga uzvišenja u nizinskom krajobrazu.

Područjem Vukovarsko-srijemske županije uz Dunav koji protječe graničnim dijelom dužinom od 60 km i Savu koja protječe južnom granicom duljinom od 88 km, protječe i niz drugih manjih vodotoka.

To su Bosut čiji je tok u Hrvatskoj 94,5 od ukupno 136 km, Vuka (112 km), Biđ ( 60 km ), Berava ( 15 km ), Spačva ( 43 km ) Brižnica ( 25 km ), Ljubanj ( 14 km ), Rabra, Koritanj, Bistra, Studva ( 37 km ), Jasenova, Smogva, Vučica, Savak, Nevkoš, Ervenica i nekolicina manjih potoka. Većina vodotoka nalazi se u Pobosuću, a manji dio u Povučju i s južne dunavske strane s praporne uzvisine i obronaka Fruške gore. Poseban hidrografski fenomen predstavljaju Virovi ili Vjerovi, koji se nalaze između

Bošnjaka i Otoka, duljine 18 km, za koje je teško sa sigurnošću utvrditi što su : vodotok, riječno jezerce ili izdužena bara !?

Područja prapornih ravnjaka, naročito Vukovarskog, zbog svojstava prapora ( poroznost i rastresitost ) i blage nagnutosti prema Dunavu ispresijecano je brojnim surducima, kraćim potocima te isto tako kratkim ali dubokim dolinama nastalih djelovanjem vode.

Zeleno, šumom i grmljem obraslo priobalje širokog i mirnog Dunava, osim u Mohovskom kanalu, dunavske ade kod Vukovara i Šarengrada, slikoviti dunavski ritovi, strmi praporni odsjeci i potkopi koje ova velika rijeka stvara, posebnost su i ljepota koja osvaja srce i dušu, čineći vrlo atraktivnim ovaj dio hrvatskog Podunavlja.

Krivudava s puno meandara, hirovita i ćudljiva, ponekad i vrlo opasna Sava sa širokom naplavnom ravnicom i dobro utvrđenim nasipima glavni je sakupljač voda Pobosuća.

Bosut je rijeka specifična po mnogočemu. Ponajprije, što nema pravog, klasičnog izvora kao druge rijeke. Zatim, što nosi ime po kraćoj, a ne po dužoj pritoci od kojih nastaje, što nije uobičajeno. Isto tako, to je jedna od rijeka s najmanjim padom u svijetu. Nadalje, jedna je od rijeka koja najviše puta mijenja smjer toka, tekući prema svim stranama svijeta. Isto tako, pravac otjecanja vode određuje mu dominirajući vjetar i izgrađene brane, no, unatoč svemu zbog svojih zelenih obala i krajolika u kojemu dominira dajući mu šarma i ljepotu, postao je jedan od simbola Vinkovaca, vinkovačke okolice, Šokadije i zapadnog Srijema gdje mu je i ušće u rijeku Savu.

Sličnih je osobina u sjevernom dijelu znatno kraća, uža i plića, krivudava Vuka koja predstavlja jedini veći vodotok što ga Dunav prima sa hrvatske strane, a po kojoj je nekada najljepši, stari hrvatski grad Podunavlja na njezinom ušću u Dunav i dobio ime Vukovar.

Povoljne vodne prilike i klimatski uvjeti uz sve intenzivniju aktivnost ljudi bile su glavne odrednice stvaranja tipičnih panonskih krajobraza, posebnih u odnosu na druge dijelove Hrvatske.

Cijeli prostor istočne hrvatske ravnice pripada tipu umjereno tople vlažne klime ( Cf ). Međutim u odnosu na ostale dijelove istočne Hrvatske, područje Vukovarsko-srijemske županije ima u potpunosti odlike umjereno tople vlažne klime s vrućim ljetima ( Cfa), dok zapadni dio tog prostora ima odlike umjereno tople vlažne klime s toplim ljetima ( Cfb). Prostor Vukovarsko-srijemske županije ima najizrazitije crte kontinentalnosti u cijeloj Hrvatskoj. Područje Vukovarsko-srijemske županije odlikuje se vrlo toplim ljetima i nešto hladnijim zimama u odnosu na zapadni kontinentalni dio Hrvatske. Isto tako kako količina padalina opada od zapada Hrvatske prema istoku, pa ovaj dio ima i prosječno manju količinu padalina. Ta kontinentalnost se posebno očituje u količini i rasporedu padalina. Južni dio Županije zbog utjecaja bosanskog planinskog područja te Spačvanskog šumskog bazena prima godišnje više od 800 mm padalina, a sjeveroistočni dio kao i obližnja Baranja primaju godišnje manje od 700 mm padalina. Godišnji hod padalina pokazuje dva maksimuma: glavni u jesen, te sporedni krajem proljeća i početkom ljeta, kada su padaline najvažnije zbog rasta žitarica i ostalih poljoprivrednih kultura.

Najveći dio prirodnih, iskonskih slavonsko-srijemskih krajobraza je nestao. Sačuvan je jedino negdje u dubini Spačvanskih šuma – Virovi, Lože, Radiševo, ostataka pašnjačkih travnih prostora ( Čistine kod Otoka, utvaj kod Starih Mikanovaca ) i ritskih područja uz Dunav i Savu.

Nestale su stepe ( utvaji ) i pustare, šume, močvare i trstici u Vučanskoj nizini. Mreža kanala, ostaci nekadašnjih šuma ( Asađ, Šomođ, Budžak i dr. ), prokopana i produbljena Vuka i nepregledne obradive površine, krajobraz je koji nam je ostao u sjećanju .

Slična se preobrazba prostora odvijala i u Pobosuću. Nestala su znatna šumska područja stoljetnih hrastova.

Nema više ni brojnih čuvenih slavonskih stanova i srijemskih salaša ( poljoprivredne gospodarske jedinice izvan sela ) i prostranih seoskih pašnjaka.

Čovjek, tehnologija i gospodarski razvitak izmijenili su vrlo brzo i drastično izgled iskonskog slavonskog krajobraza.

U manjoj mjeri Merolinske, a u daleko većoj Spačvanske šume, pretežito hrasta lužnjaka i drugih sastojina, sačuvale su donekle autentičnost, premda su i one uvelike prorijeđene i regenerirane.

U takve prostore spadaju još i vinorodni srijemski praporni ravnjaci.

**Stanovništvo, naselja i gospodarstvo**

Zbog prirodnih pogodnosti : topografske karakteristike terena, šume, tlo, vodne prilike i povoljne klime, te prometne prohodnosti i tranzitne uloge u prometu područje ove županije imalo je dugu, stalnu i kontinuiranu naseljenost.

O najranijoj naseljenosti i kulturama nastalim na ovom području svjedoče brojna nalazišta iz kamenog, brončanog i metalnog doba.

Isto tako brojni i raznovrsni ostaci govore o životu u antičko doba, te srednjem vijeku.

Mijenjali su se ovdje do dolaska Slavena, prvenstveno Hrvata, različiti narodi – dolazili, prolazili, egzistirali – duže ili kraće vrijeme, iznenada se pojavljivali i isto tako nestajali Huni, Avari, Mongoli, Goti, Kelti i dr.

Hrvati se kroz dugi niz stoljeća najduže ustaljuju i opstaju, naročito u srednjem vijeku.

Etnička slika prostora znatno je izmijenjena prodorom Turaka u 16. stoljeću, zatim stvaranjem Vojne krajine i kasnijim migracijskim procesima kada se u ove prostore naseljavaju i drugi narodi : Srbi, Mađari, Nijemci, Česi, Rusini, Ukrajinci, Slovaci i ostali.

Najveći dio stanovništva prema podacima popisa iz 2011. godine čine Hrvati kojih je ukupno 142 135 stanovnika ili 79%.

Uz njih u Županiji živi 27 824 Srba ( 15,5 % ) 1 746 Bošnjaka,1 696 Mađara, 1 427 Rusina, 1 185 Slovaka, 492 Albanca, 419 Ukrajinaca, 253 Roma, 137 Nijemaca, 100 Makedonaca, 97 Crnogoraca, 65 Slovenaca, 36 Rusa, 36 Čeha, 27 Rumunja, 22 Poljaka, i u manjem broju pripadnika Bugara, Talijana, Židova i Turaka.

Prema podacima popisa stanovništva iz 2001. g. u ovoj županiji živjelo je 204.768 stanovnika, a posljednjeg popisa 2011. g. 180. 117 stanovnika

U odnosu na ostale županije Hrvatske prema broju stanovnika ova je županija na šestome, a prema veličini teritorija os 2 454 km² na dvanaestome mjestu u Hrvatskoj. Područje ove županije zaprema 4,3 % površine, a u njoj je živjelo 4,18 % stanovništva Republike Hrvatske. Prosječna gustoća naseljenosti iznosila je 73 stanovnika na četvornome kilometru.

Promjene u kretanju broja stanovnika najzornije ilustriraju sljedeći podaci.

|  |  |
| --- | --- |
| Godine popisa | Broj stanovnika |
| 1857. | 86 768 |
| 1910. | 129 754 |
| 1953. | 166 956 |
| 1981. | 224 103 |
| 1991. | 231 241 |
| 2001. | 204.768 |
| 2011. | 180.117 |

Iz podataka uočljivo je da se broj stanovnika županije u razdoblju od 154 god. uvećao za 2 puta, odnosno prosječno godišnje za oko 600 stanovnika.

Najveći porast zabilježen je u drugoj polovici 19. i početkom 20. st. odnosno do Prvog svjetskog rata. Broj stanovnika u tom razdoblju povećao se za 50 %. U razdoblju od 1910. do 1953. god., dakle prvoj polovici 20. st. broj stanovnika se povećao samo za 29 % i predstavlja najmanji porast u cjelokupnom razdoblju,

Uz konstantno opadanje prirodnog priraštaja na usporenje rasta stanovništva utjecali su ratni gubici u I. i II. svjetskom ratu. Doseljavanja stanovništva nakon oba rata pozitivno su djelovala na promjenu broja stanovnika.

U drugoj polovici 20. st. ( 1953. – 1991. ) broj stanovnika povećan je za 39 %. Međutim uočava se da je rast stanovništva sve usporeniji. Sve manji prirodni priraštaj, starenje stanovništva, veće odseljavanje od useljavanja, gospodarske i političke prilike i drugi čimbenici uvjetovali su takva demografska kretanja.

Također, vrlo su uočljive razlike u promjeni broja stanovnika gradova, prigradskih naselja i sela. U većini sela demografski trendovi su negativni, čak katastrofalni. Većina seoskih naselja ima manji broj stanovnika, nego prije 50 i više godina.

Tako lošu demografsku sliku su još više pogoršala ratna događanja u vrijeme Domovinskog rata koja su utjecala na promjenu brojnosti stanovništva, prirodno kretanje, migracijske procese, dobni sastav i promjenu nacionalnog sastava stanovništva.

Oko 89 814 stanovnika, 49,86 %, živjelo je u pet gradskih naselja : Vukovar, Vinkovci, Županja, Ilok i Otok.

Nešto veći broj - 90 303 stanovnika ili 50,14 % živio je u 80 preostalih mješovitih i seoskih naselja. Pod pojmom mješovitih naselja podrazumijevaju se veća ili manja naselja koja su urbanizirana i u kojima je veći broj stanovništva zaposlen u sekundarnom, tercijarnom i kvartarnom sektoru.

Najveći dio seoskih naselja – 23 broji između 500 – 1 000 stanovnika, zatim 15 između 1 000 – 2 000 stanovnika. Isto tako, valja napomenuti da je veliki udio - 8 naselja s 2 000 – 3 000 stanovnika, kao i sela sa manje od 500 stanovnika kojih je čak 13.

Najmanja seoska naselja prema podacima iz 2011. g. bila su : Grabovo – 46, Mlaka Antinska – 76, Ludvinci – 111, Ćelije – 121, Bokšić – 124 i Vinkovački Banovci koji su imali 173 stanovnika.

U najveća seoska naselja, premda se poglavito radi o tzv. mješovitim naseljima ubrajaju se : Ivankovo – 6 184, Bošnjaci – 3 869, Cerna – 3 799, Gunja – 3 707 i Babina Greda s 3 585 stanovnika.

Ova županija važan je poljoprivredni prostor Hrvatske, poznat po proizvodnji hrane, krmnog i industrijskog bilja te voća i povrća.

Poljoprivredne površine obuhvaćaju oko 153 000 ha, a od toga čak 141 000 ha ili 92 % otpada na oranice. Isto tako, ovaj je prostor ostvarivao i znatan uzgoj različitih vrsta stoke, peradi, proizvodnju mlijeka i drugih vrsta stočarskih proizvoda.

Na šumske površine otpada oko 65 000 ha, a šumarstvo i drvnoprerađivačka industrija i ranije su bile značajne djelatnosti u ovom kraju.

Također, do Domovinskog rata postojali su značajni industrijski pogoni, posebice u Vukovarskom kraju.

Posebnu važnost imao je željeznički i riječni promet, naročito Dunavom te eksploatacija i prerada nafte i zemnog plina.

Rat i ratna razaranja vrlo su se negativno odrazile na razvitak gospodarstva i ukupni razvitak ove županije.

**Crtice iz prošlosti Vukovarsko- srijemske županije**

  Slavonija je unutar personalne unije s Ugarskom, od 1240. g. nosila naziv Kraljevine i na čelu joj je herceg Koloman. Stvorene su županije, kao nova teritorijalna organizacija po ugarskom uzoru. Vukovska županija dobila je naziv po starom župskom središtu Vukovu, koji se prvi put spominje 1220. g. U dokumentima se bilježilo kao Valko, Wlko, Walkow, a od 14. st., pa do danas prevladavao je pomađareni naziv Vukovar. Poveljom hercega Kolomana 1231. godine naselje oko utvrde Vukovo dobilo je status slobodnog kraljevskog grada i počelo se razvijati u značajno obrtničko i trgovačko središte. Ova županija je bila jedna od većih. Granica joj je išla od ušća Karašice, Dravom i Dunavom do Iloka, zatim kopnom preko Fruške gore na Savu do Laćarka i Martinaca. Na zapadu je granica išla sve do Bebrine, blizu Broda, a odatle sjeverno do Drave. Županija je bila gusto naseljena i u razdoblju od 13. do 15. st. imala je niz utvrda (castruma), 34 varoši (opida) brojna sela i posjede.

Jedno od većih naselja je bio Ilok (Wylak, Ujlak), koje se razvilo na ostacima rimske utvrde Cuccium. Prvi put se spominje u pisanom dokumentu 1267. g. Pored tvrđave u Iloku je bio i dvor moćnih knezova iločkih. Tu je u 16. st. boravio i Ivan Kapistran, koji je organizirao obranu od Turaka i kasnije bio proglašen svetim.

Na mjestu današnjih Vinkovaca u srednjovjekovnom razdoblju, na području koje se naziva Meraja, već u 12. st. spominje se naselje Sv. Ilija. Ovo se naselje održalo i pod Turcima. U to vrijeme se počeo upotrebljavati i naziv Vinkovci.

 Na zapadnom dijelu posjeda Selna u 15. st. razvilo se trgovačko-obrtničko naselje Županje blato, koje je u pisanim izvorima prvi put zabilježeno 1554. g. U 18. st. ovo se mjesto naziva samo Županja.

 Turci su upali iz Bosne i gotovo bez borbe 1526. g. zauzeli dio, a 1536. g. i cijelo područje Vukovske županije. Oni su osnovali vojno-administrativne jedinice među kojima je bio i Srijemski sandžak, koji je obuhvaćao turske posjede u istočnoj Slavoniji (Osijek, Ivankovo, Ilok, Nijemci i dr.). Ilok je bio sjedište sandžaka i u njemu je stolovao turski paša. Položaj stanovništva, pogotovo katoličkog, bio je vrlo težak zbog niza obveza prema spahijama i sultanu.

 Nakon poraza Turaka pod Bečom 1683. g. započeo je veliki rat za oslobođenje. General Aspermont 1687. g. je zauzeo Vukovar, te su nakon toga oslobođena i ostala sjeveroistočna područja i vraćena u sastav Habsburškog Carstva. Na krunidbenom saboru u Požunu 1741. g. carica Marija Terezija je obećala hrvatskim poslanicima da će istočne krajeve starih slavonskih županija vratiti Hrvatskoj. Ona je provela organizaciju vlasti i uređenje novooslobođenih krajeva od kojih je odvojen dio teritorija za Vojnu granicu. Godine 1756. g. donijela je prve opće urbarijalne propise za Hrvatsku i Slavoniju. Tadašnji hrvatski ban Karlo Batthyanyi svečano je proglasio obnavljanje županija. Tako su u istočnoj Slavoniji i Srijemu stvorena dva područja: vojno i civilno. Obavljeno je svečano proglašenje Srijemske, Virovitičke i Požeške županije. U Vukovaru je 11. studenog 1745. g. svečano proglašena Srijemska županija, na čije je čelo postavljen kao administrator, a od 1751. g. kao župan barun Marko Pejačević. Županiji je dodijeljen pečat i grb, a sjedište joj je bilo u Vukovaru.

Srijemska županija je, kao i ostale slavonske županije, bila pod upravom hrvatskog bana i hrvatskih sudova, ali je imala i svoje županijske skupštine i određenu samoupravu. Slavonske županije su se našle u procjepu između Habsburgovaca, njihova apsolutizma i germanizacije, te Ugarske i njenih težnji za pripajanjem hrvatskog teritorija. Carica Marija Terezija slala je županijama direktno svoje patente. Car Josip II smatrao je županije preprekom u ostvarenju svojih reformi pa ih je 1785. g. ukinuo kao upravne jedinice i pretvorio u administrativne.

 Nacionalno buđenje 1848. g. i revolucionarna zbivanja ne samo da su dovela do ukidanja kmetstva, već su nakratko donijela u Hrvatskoj prekid vlasti Mađara. Izgubilo se staleško obilježje ne samo Hrvatskog sabora, već i županijskih skupština, te su u njih ušli veleposjednici, privrednici, javni djelatnici, svećenici, a po prvi put i predstavnici Vojne granice.

 Srijemska Županija je 1875. g. podijeljena na dvije podžupanije : Vukovarsku, sa sjedištem u Vukovaru i Rumsku, sa sjedištem u Rumi. Podžupanije su ukinute 1878. g. i umjesto njih su osnovani kotarevi.

  Područje Vojne granice bilo je organizirano po teritorijalnom načelu na 11 pukovnija (regimenti) među kojima je bila i Brodska pukovnija sa sjedištem u Vinkovcima. Službeni jezik je bio isključivo njemački. Škole su također bile na njemačkom. Svaki graničar je imao vojnu obvezu od 16. do 60. godine. U mirno doba graničar se morao sam odijevati i hraniti, a u ratu je dobivao hranu. Austrija je stvaranjem Vojne granice dobila jeftinu živu vojnu silu kojom je ratovala ne samo na granici, već po mnogim bojištima Europe. Za vojne zasluge istaknutim časnicima dijeljeno je austrijsko plemstvo. Između Vojne granice i civilnog područja tekla je živa komunikacija, izgrađivale su se ceste i cvjetala je trgovina.

 Nakon ukinuća Vojne granice 1873. g. njen istočni dio je pripojen Srijemskoj županiji 1881. g. te se njena površina gotovo udvostručila. Županija je tada podijeljena na deset kotareva, a ovi su se dijelili na općine.

|  |
| --- |
|  |

Na području Srijemske županije nastala su tri velika vlastelinstva : iločko, vukovarsko i nuštarsko čiju su zemlju obrađivali seljaci - kmetovi. Kako je tijekom ratova gotovo izumrlo staro hrvatsko plemstvo, austrijski carevi su prodavali velike zemljišne posjede - vlastelinstva, stranim plemićima, koji, iako stranci, dobivši hrvatski indigenat postupno se sami asimilirali u sredini i zemlji u koju su došli te su često imali važnu političku i društvenu ulogu ne samo u životu Županije, nego i čitave Hrvatske.

Ukidanjem kmetstva 1848. g. vlastelinstva su prešla na tržni odnos privređivanja i znatno su utjecala na razvoj gospodarstva na ovom području.

Već tijekom 17., a pogotovo u 18. i 19. stoljeću, u ratom opustošenoj Srijemskoj županiji došlo je do znatnih demografskih promjena. Na ova područja naseljavalo se hrvatsko stanovništvo iz drugih krajeva (npr. iz Bosne), ali i stanovništvo drugih vjera i nacionalnosti. Vrlo rano su se naselili Nijemci, Mađari, Srbi, Židovi, Slovaci, Rusini i Ukrajinci.

Na zapadnom dijelu Srijemske županije, pretežno na mjestu starih naselja, razvilo se nekoliko gradova koji su postali obrtnička, kulturna i upravna središta.

Takav je bio i Vukovar, sjedište Srijemske županije, koji je imao brojne urede. U njemu su se održavale županijske skupštine. U gradu je bilo više stotina obrtnika i trgovaca, a izgrađena je i luka na Dunavu. U Vukovaru se osobito razvila tekstilna, a kasnije i obućarsko-gumarska industrija. Vukovar je prema popisu stanovništva 1900. g. imao 9 719 stanovnika.

Ilok je bio sjedište kotara i središte uprave iločkog vlastelinstva. U njemu se rano razvio obrt i trgovina te riječni promet. Godine 1900. Ilok je imao oko 4 300 stanovnika.

Vinkovci su bili u sastavu Vojne granice mjesto u kojem je smještena komada Brodske pukovnije, pa je time znatno usporavan njegov gospodarski razvoj. Već 1780. g. u Vinkovcima je započela radom gimnazija. Vojne vlasti izgradile su niz upravnih i drugih zgrada. Brži razvoj Vinkovaca nastavlja se tek izgradnjom željezničkih pruga iza 1878. g., od kada su Vinkovci postajali sve važnije prometno središte na raskrižju željezničkih putova. Ovdje je bila i uprava velikog šumskog gospodarstva – Brodske imovne općine. Vinkovci su 1900. g. imali oko 8 500 stanovnika.

Županja je također bila u sastavu Vojne granice, kao sjedište 11. kompanije brodske pukovnije. U njoj je bio živ promet preko Save. Od 1883. g. počinje njen brži razvoj iskorištavanjem šumskih bogatstava i razvojem drvne industrije. Godine 1884. započela je s radom prva tvornica tanina, u to vrijeme najveća tvornica te vrste u Slavoniji i Srijemu. Za vrijeme sezonskih radova u Županji je boravilo dosta sezonskih radnika, a 1900. g. Županja je imala 3 630 stalnih stanovnika.

Kada je 1918. g. Hrvatska ušla u Državu Slovenaca, Hrvata i Srba, došlo je i do nove organizacije uprave kojom su 1921. g. ukinute sve županije, a osnovane oblasti. Na čelu Srijemske oblasti, kojoj je središte u Vukovaru, bio je veliki župan. Nakon uvođenja diktature kralja Aleksandra Karađorđevića 1929. godine ukinute su oblasti i oblasne skupštine..

Novim sustavom Srijemska županija je preuređena,pa su kotarevi Vinkovci, Vukovar i Županja ušli u sastav Drinske banovine, a istočni Srijem u sastav Dunavske banovine.

Godine 1931. g. kotarevi Vinkovci, Vukovar, Županja, Šid i Ilok pripojeni Savskoj banovini, ali je istočni Srijem ostao u okviru Dunavske banovine. Nakon sporazuma Cvetković-Maček 1939. g. došlo je do osnivanja Banovine Hrvatske, u koju su ušli i svi istočno-hrvatski krajevi pripojeni 1931. g. Savskoj banovini.

Izbijanjem Drugog svjetskog rata Kraljevina Jugoslavija je doživjela politički i vojni slom 1941. g., a u Hrvatskoj je uspostavljena nova država - Nezavisna Država Hrvatska. Na teritoriju nekadašnje Srijemske županije osnovana je Velika župa Vuka, koja se protezala sve do Zemuna. Zbog politike tadašnje hrvatske vlasti u Hrvatskoj, pa i u ovoj županiji, došlo je do otpora i narodnooslobodilačke borbe do konačne pobjede nad fašizmom. Po svršetku Drugog svjetskog rata i sloma NDH uslijedio je novi upravno teritorijalni ustroj.

U novoj Jugoslaviji osnovani su kotarevi sa sjedištem u Vinkovcima, Vukovaru, Županji (jedno vrijeme i u Iloku.

U novostvorenoj državi uslijedio je doduše usporen razvoj industrije na području Slavonije i zapadnog Srijema. Marljivošću i upornošću njenih stanovnika zahvaljujući prirodnim bogatstvima ovog kraja ovdje se ipak razvila napredna poljoprivreda i neke industrijske grane (drvna, tekstilna, prehrambena, obućarsko-gumarska i dr.)

Raspadom socijalističke Jugoslavije u neovisnoj Hrvatskoj obnavlja se 1993. g. županija pod imenom Vukovarsko-srijemska županija. Sjedište županije je u Vukovaru, a po njezinom osnutku županija je dobila svoj grb i zastavu.

Grb županije u osnovi je jednak grbu Srijemske županije iz 1748. godine kojeg je dodijelila Marija Terezija: u plavom polju tri srebrne grede i preko svega na zelenom otoku pored drveta sjedi jelen u prirodnoj boji sa zlatnom ogrlicom. Tri srebrne grede predstavljaju tri srijemske rijeke - Dunav, Savu i Bosut. Zlatna ogrlica na jelenu znak je bogatstva, a slavonski hrast simbol prirodnog bogatstva kraja. U originalnom grbu iz 18. stoljeća na mjestu hrasta nalazilo se drvo čempresa, dok su rijeke bile predstavljene valovitim rezom. Osim toga grb je bio nadvišen zlatnom krunom.

Zastava se sastoji od sedam naizmjenično žutih (zlatnih) i bijelih pruga, s grbom u sredini. Neuobičajen, nepravokutan oblik zastave, te odmak od propisanog razmjera 1:2 prihvatilo je Ministarstvo uprave.. U sredini zastave je grb Županije širine 41 cm, visine 46 cm. Grb je udaljen 32 cm od lijevog i desnog ruba zastave, a od gornjeg ruba zastave je udaljen 70 cm

**Zaštićeni dijelovi prirodne sredine u Vukovarsko-srijemskoj županiji**

Premda je veći dio područja Vukovarsko srijemske županije zbog djelovanja ljudi i razvitka gospodarskih djelatnosti u velikoj mjeri preobražen i kultiviran na znatnom dijelu teritorija još uvijek je sačuvan prirodni krajolik. Manji dijelovi takvih krajobraza su proglašeni zaštićenim dijelovima prirode kako bi se sačuvali i narednim naraštajima. Ti prostori nisu samo ostaci nekadašnjeg panonskog autentičnog krajolika već i prirodni potencijali za razvoj kontinentalnog turizma.

Područje Vukovarsko - srijemske županije obuhvaća nekoliko područja zaštićenih dijelova prirode.

Tu se nalaze dvaposebna rezervata šumske vegetacije, dvije park šume, tri zaštićena krajolika, četiri spomenika parkovne arhitekture i niz tzv. spomenika prirode. Oni zauzimaju površinu od oko 1 345 hektara.

Posebni rezervati šumske vegetacije su *Lože* i *Radiševo*.

*Lože* su rezervat stare slavonske hrastove šume sa stablima impresivnih dimenzija. Rezervat je pod zaštitom od 1975. godine. Obuhvaća površinu od 110 ha.

Rezervat je prvenstveno namijenjen znanstvenim istraživanjima i edukaciji. U njemu je postavljena trajna ploha u okviru programa UNESCO-a M&B (čovjek i biosfera). U rezervatu nisu dozvoljene radnje koje bi mogle narušiti njegova svojstva - branje i uništavanje biljaka, uznemirivanje, hvatanje i ubijanje životinja, unošenje stranih vrsta, melioracijski zahvati, razni oblici gospodarskog i drugog korištenja i sl. U rezervatu je ovakav režim zaštite potrebno provoditi do 200 godina starosti sastojina. U rezervatu je moguće vršiti samo sanitarnu sječu - uklanjanje sušaca, vjetroloma i vjetroizvala.

*Radiševo* je rezervat pod zaštitom od 1975. godine. Obuhvaća oko 4 ha. Ovaj rezervat šumske vegetacije fitocenološki je vrlo interesantan, jer je to jedan od rijetkih lokaliteta nizinskih lužnjakovih šuma s običnim grabom u kojoj se pojavljuje bukva. Predjel Radiševo se nalazi u blizini mjesta Vrbanja. Rezervat sadrži devet primjeraka bukve prsnog promjera od 42,5 - 67,5 cm s maksimalnom visinom do 30 m. Stara stabla lužnjaka prsnog su promjera 67,5 - 97,5 cm s visinama preko 35 m.

U Vukovarsko- srijemskoj županiji nalaze se i dvije *park šume*. Park šuma *Kunjevci* prostire se na površini od 26 ha. Proglašena je zaštićenim dijelom prirode 1999. godine za potrebe odmora i rekreacije. U šumi dominiraju stabla hrasta lužnjaka i običnog graba. Nalazi se kraj desne obale Bosuta južno od Vinkovaca uz autocestu Vinkovci - Županja.

Park šuma *Zvirinac* obuhvaća površinu oko 39 ha. Proglašena je zaštićenim dijelom prirode 1999. godine. To je pretežito stara šuma hrasta lužnjaka i običnog graba. Prostire se uz desnu obalu Bosuta i uz željezničku prugu prema Gunji, jugozapadno od Vinkovaca od kojih je udaljena oko 5 km. Blizina Vinkovaca i lijepi krajolik oko rijeke Bosut daje mogućnost da se ova šuma uredi i oblikuje u park šumu s odgovarajućim rekreativnim sadržajima.

Uz spore i krivudave nizinske vodotoke Spačvu, Virove i Vuku nalaze se vrlo zanimljivi krajolici kakvi polagano nestaju s lica Zemlje.

Krajolik *Spačva* je zaštićenim dijelom prirode proglašen 1999. godine. Obuhvaća prostor oko dijela toka rijeke Spačve od kružnog opkopa iz turskih vremena zvanog *Optičar*, te nizvodno do šuma Narače i Topolovac, s time da obuhvaća pojas uz obje obale rijeke Spačve kao i lokalitet *Lučica* kod Lipovca i *Kaluđer* ukupne površine oko 280 ha.

Krajolik *Virovi* proglašen je zaštićenim dijelom prirode 1999. godine. Obuhvaća prostor oko vodotoka Virovi od mosta do šume Lože, pa nizvodno do izlaska iz šume Slavir. Obuhvaća površinu oko 185 ha.

Krajolik *Vuka* je zaštićenim dijelom prirode proglašen 1999. godine. Obuhvaća prostor oko toka rijeke Vuka od željezničkog mosta na pruzi Vinkovci - Osijek kod Gaboša do istočne granice općine Tordinci. Obilježavaju ga šume hrasta lužnjaka i običnog graba, poljskog jasena, cera i crnog oraha starosti od 15 do 105 godina koje se nalaze u šumskim predjelima Asađ, Budžak i Šomođ, te vlažne livade čiji se pojas proteže do obradivih površina s jedne i druge strane rijeke Vuke između Gaboša i Tordinaca.

Slavonski i srijemski gradovi, pa i neka veća naselja poznati su po većim ili manjim parkovima.

Nekoliko takvih je zaštićeno i proglašeno spomenicima parkovne arhitekture.

*Park oko dvorca u Nuštru* je zaštićen 1971. g. Površine je oko 13 ha. Park je već i prije Domovinskog rata bio devastiran. Tijekom rata je pretrpio velika oštećenja od izravnih pogodaka eksplozivnim napravama. Za čitav park te kompleks dvorca i gospodarskih zgrada napravljen je projekt uređenja i rekonstrukcije.

*Park u Iloku* zaštićen je 1973. g. Park se pruža na povišenoj terasi iznad Dunava oko starog grada i crkve. Obuhvaća površinu oko 5 ha.

*Park Lenije* u Vinkovcima spomenik je parkovne arhitekture zaštićen 1999. g. Prostire se na oko 4 ha. Nalazi se južno od Bosuta i prostire usporedno s cestom u ulici H. D. Genschera. Park je po svojoj vrijednosti dio povijesne jezgre Vinkovaca. Nakon Domovinskog rata je saniran i djelomično preoblikovan.

*Park na Trgu bana Josipa Šokčevića* u Vinkovcima zaštićen je 1999. g. Površina mu je 0,88 ha. Park je omiljeno šetalište i okupljalište građana.

Na području Županije evidentirani su i brojni drugi prostori koje bi trebalo zaštiti. Navedimo nekoliko primjera.

Status rezervata šumske vegetacije bez dvojbe zaslužujušuma Vukovarska ada, Zvizdan-grad *( Zvezdan-grad )* i dio toka rječice Studve te Borovska, Mohovska i Sotinska ada.

*Šuma Vukovarska ada* prostire se uz lijevu obalu Dunava nasuprot grada Vukovara. Obuhvaća površinu oko 120 hektara.

Od ostalih šuma, na lijevoj obali, odijeljena je kanalom. Ova šuma ima ritski karakter, prevladavaju sastojine bijele vrbe i crne topole, a ima i nasada kanadske topole. Značajna je za grad Vukovar, koliko s estetske strane, toliko i zbog rekreacije, pogotovo što je desna obala Dunava potpuno urbanizirana.

*Zvizdan -grad*  i dio toka rječice Studve nalazi se na krajnjem jugoistoku županije. Obuhvaća krajolik oko ostataka nekadašnje utvrde Zvezdan-Grada koja je bila sagrađena u vrijeme Vojne krajine za obranu od turskih napada. Oko porušene utvrde naziru se ostaci, dva jarka koja su se punila vodom. Oko ruševina utvrde pruža se stara šuma hrasta lužnjaka i graba.

*Borovska, Mohovska i Sotinska ada* zahtijevaju posebnu pažnju i zaštitu.

**Kulturna baština Vukovarsko-srijemske županije**

Prostor današnje Vukovarsko-srijemske županije kontinuirano je naseljavan preko 8000 godina (od neolitika do danas). To govori da je ovo kraj, iznimno duge povijesti i bogate arheološke i kulturno-povijesne baštine, jedan od najstarijih kontinuirano naseljenih prostora u Europi.

U Vukovarsko-srijemskoj županiji evidentirano je oko 300 prapovijesnih, 110 antičkih i 90 srednjovjekovnih nalazišta. Od ukupno 500 nalazišta 320 je jednoslojnih, a čak 180 višeslojnih nalazišta. Do sada je istraženo oko sedamdesetak arheoloških nalazišta s tragovima života iz prapovijesti, dvadesetak nalazišta iz antičkog i isto toliko iz srednjovjekovnog razdoblja.

Najstarija kultura koja se pojavila na ovom području bila je starčevačka kultura (oko 5 500 godina pr .Kr). Iza nje se razvila vinčanska kultura.

Kasnija, sopotska kultura ime je dobila po utvrđenoj gradini Sopot, koja se nalazila uz Bosut jugozapadno Vinkovaca.

Oko 3 500 pr. Kr. s početkom bakrenog doba u ove su se krajeve naselili pripadnici badenske, zatim lasinjske i lasinjsko-salkucanske, a potom kostolačke i vučedolske kulture.

Početkom brončanog doba razvila se vinkovačka kultura (oko 2 300 g. pr. Kr.), iza toga vatinska, pa «Belegiš II» kultura, koja je bila u izravnoj vezi s kulturom polja sa žarama. Oko 1 000 godina pr. Kr. zbog novih se seoba prvo razvila daljska kultura, a u 6. i 5. stoljeću prije Krista i srijemska, najznačajnija kultura starijega željeznog doba, pa bosutska kultura. Pred kraj 4. stoljeća pr. Kr. u ove su se krajeve naselili Kelti, nositelji keltsko-latenske kulture. U 3. stoljeću pr. Kr. dio Kelta, Skordisci, naselili su se u ove krajeve. U 1. stoljeću pr. Kr. Skordisci su izgradili niz utvrđenih naselja. Utvrde i naselja razorili su i spalili Rimljani oko 8. godine po Kristu kada su pokorili Ilire i Kelte i osvojili ovo područje.

Na području grada Vinkovaca evidentiramo je dvadesetak poglavito višeslojnih ***prapovijesnih nalazišta***, a isto toliki broj i u okolnom prostoru koji gravitira Vinkovcima.

Najpoznatija od njih nalaze se u samom središnjem dijelu grada, poput Tella Tržnica, Ervenice, Barice, Dirovog brijega, Krnjaša, Marice te rubnih dijelova kao što su Blato i najpoznatiji od njih Sopot.

Na području grada Vukovara desetak je takvih nalazišta, a toliki je broj otkriven i u naseljima koji gravitiraju Vukovaru.

U Vukovaru takva su nalazišta pronađena u Lijevoj bari, Dobroj vodi, Vučedolskom surduku i drugdje. Najpoznatiji je višeslojni eponim Vučedol. Uz nalazišta u Sotinu, značajnija su otkrivena u Bapskoj, Šarengradu Iloku i drugdje.

U Županji i okolnim naseljima otkriveno je desetak takvih nalazišta. Osim u Županji takva su nalazišta otkrivena u Cerni, Gunji, Štitaru i Bošnjacima.

Posebno je značajna bila vučedolska kultura. Ponikla je na području istočne Slavonije i Srijema, s glavnim nalazištima na lokalitetu Vučedol kod Vukovara po kojem je dobila ime te Sarvašu i Vinkovcima, a proširila se na široka europska područja. Pronađene iskopine, osobito keramika iz tog vremena ističu se ljepotom oblika i ornamentike i na sebi nose prvu pisanu slikovnu poruku o načinu života na tom prostoru. Vučedolska se kultura razvijala paralelno s Trojom I. i početnom fazom Troje II . Možemo čak govoriti i o tome da postoji veza Vučedola i Troje!? U vučedolskoj kulturi prepoznaju se novi indoeuropski elementi kao što su novi stambeni objekti, ukopavanje pokojnika u duboke cilindrične jame, teška kola na četiri kotača te primjena nove metalurgije. Vučedolci su bili izvrsni metalurzi – ljevači bakra i arsenske bronce, a došli su i do epohalnog civilizacijskog otkrića - spajanjem bakra i kositra, pronađenog u planinskim masivima jugoistočno od Save, počeli su proizvoditi znatno tvrđu broncu. Stoga se može reći da je s vučedolskom kulturom otpočelo brončano doba. Simbol vučedolskog ljevača bila je nadaleko poznata vučedolska jarebica. Koristeći kalupe prvi su započeli serijsku proizvodnju sjekira. Pored toga Vučedolci su tvorci najstarijeg cjelovitog europskog (indoeuropskog) kalendara. Kalendar je, valja reći, istovremenik sumerskom i egipatskom no nije njihova kopija jer je uspostavljen na daleko sjevernijoj 45. paraleli!

Isto tako otkrivena su brojna nalazišta s ***tragovima života iz antičkog perioda***. Vinkovci u tom pogledu predstavljaju pravu arheološku riznicu. Gotovo svakodnevno prilikom izvođenja građevinskih radova na obnovi postojećih i gradnji novih građevina u samom središtu grada i njegovoj rubnoj zoni otkrivaju se tragovi postojanja rimskih Cibala.

U vukovarskom kraju najznačajnija su nalazišta koja nam svjedoče o životu u rimskom Cornacumu u današnjem Sotinu, Cucciumu, današnjem Iloku, a u Županji su otkriveni tragovi postojanja nekadašnjeg rimskog naselja Ad Basante.

Na prostoru Vukovarsko-srijemske županije otkriveno je i dvadesetak značajnijih nalazišta s ostacima iz ***srednjevjekovnog razdoblja***.

Među nalazištima s tragovima srednjevjekovnog života prevladavaju avaro-slavenska i bjelobrdska groblja, ostaci ranoromaničkih crkvi te nekoliko srednjovjekovnih utvrda-gradišta i gradina među kojima su najpoznatiji Virgrad i Zvizdan-grad koji se nalaze u spačvanskim šumama.

Nezaobilazni dio kulturno povijesnog nasljeđa Vukovarsko-srijemske županije čine sakralna baština srednjovjekovnog postanka, svjetovna baština srednjovjekovnog postanka, sakralna baština novovjekovnog postanka i svjetovna baština novovjekovnog postanka. Većina ovih spomenika kulture nužno zahtijeva zaštitu i obnovu.

Navest ćemo nekoliko najznačajnijih građevina *sakralne baštine srednjovjekovnog* postanka**.**

To su *Franjevački samostan i crkva sv. Ivana Kapistrana* u Iloku iz sredine 14. stoljeća, franjevački samostan i crkva u Šarengradu s početka 15. stoljeća te franjevački samostan i crkva Sv. Luke (Lučica) kod Lipovca građena početkom 15. stoljeća.

Tu su i *Rokovačke Zidine* kod današnjih Rokovaca - ostaci franjevačke samostanske crkve na srednjovjekovnom posjedu Hrapkovu gdje je prema izvoru iz 1433. g. postojao franjevački samostan.

Potom nalazište *Zidine* istočno od Nuštra koji krije ostatke nekadašnje slavne benediktinske opatije Sv. Duha iz početka 13. stoljeća čija je samostanska crkva, kao je to zabilježeno u 18. stoljeću imala nevjerojatne dimenzije 75 x 32 metra, a imala je tri lađe i dva zvonika. (U Gradskom muzeju Vinkovci čuvaju se ostatci romaničke crkvene arhitekture iz ovog srednjovjekovnog benediktinskog samostana.)

Posebno je značajna *romaničko-gotička crkva Sv. Bartola u Novim Mikanovcima* građena od viteškog reda Ivanovaca sredinom 13. stoljeća koji je posjedovao posjed Horvati koji se prostirao u prostoru današnje općine Stari Mikanovci. Crkva je početkom 14. stoljeća dograđena u gotičkom stilu kada je od bivše redovničke crkve postala župna crkva na spomenutom posjedu Horvati. Barokizirina je početkom 18. stoljeća. Vrijedna je spomena i današnja *župna crkva Sv. Ivana Krstitelja u Ivankovu* građena izvorno u gotičkom stilu početkom 14. stoljeća ( tada je nosila posvetu sv. Jurju ). Barokizirina je početkom 18. stoljeća.

Ostatci *ranoromaničke crkvice na Meraji u Vinkovcima* - predstavljaju prvu srednjovjekovnu župnu crkvu srednjovjekovnog naselja Sv. Ilija na mjestu današnjih Vinkovaca građenu na prijelazu iz 11. u 12. stoljeće s pripadajućim grobljem bjelobrdske kulture.

Dobro znana *gotička crkva Sv. Ilije na Meraji u Vinkovcima* građena izvorno u gotičkom stilu. Bila je važna župna crkva srednjovjekovnog naselja Sv. Ilija na mjestu današnjih Vinkovaca u razdoblju od 14. do početka 16. stoljeća. Barokizirina je početkom 18. stoljeća. Od tada je na njoj izvršen niz arhitektonskih promjena.

Toj skupini pripada i današnja župna *crkva sv. Katarine u Nijemcima* građena početkom 14. stoljeća u gotičkom stilu. Barokizirina je početkom 18. stoljeća. Ispod crkve nađeni su temelji ranije ranoromaničke crkve s pripadajućim grobljem bjelobrdske kulture.

Posebno je vrijedna i *romaničko-gotička crkvica sv. Marije na seoskom groblju u današnjoj Bapskoj.* Građena je izvorno u romaničkom stilu u 13. stoljeću. Gotizirana je tijekom 14. stoljeća i predstavljala je župnu crkvu srednjovjekovne Bapske. Barokizirina je početkom 18. stoljeća.

Naposljetku toj skupini pripada i župna *crkva Svetih Petra i Pavla,* apostola u Šarengradu, koja je preuređena u vremenu od 1743. - 1757. godine.

Bogata je te raznovrsna i *svjetovna baština srednjovjekovnog postanka.*

U njoj se posebno izdvajaju:

**- *s****rednjovjekovna jezgra današnjeg Iloka* sa ostacima osmanlijske arhitekture;

**-** ostaci *gotičkog grada u Šarengradu* koji se izdižu na brijegu iznad Dunava na zapadnom ulazu u Šarengrad;

**-** *Bedem-grad kod Ivankova* – ostaci srednjovjekovne utvrde u Ivankovu;

**-** ostaci *srednjovjekovne utvrde na Jemrića**stanu* na obali Bosuta u blizini *Rokovačkih zidina* kod Rokovaca – srednjovjekovni Kaštel na posjedu Hrapkovu koji se spominje 1455. godine;

***-*** *Virgrad* na Bošnjačkim Virovima kod Bošnjaka – ostaci srednjovjekovne utvrde;

**-** *Slakovačka gradina* u blizini današnjih Slakovaca– ostaci srednjovjekovne utvrde;

**-** *Alšan / Mašanj-grad* kod Gunje – ostaci srednjovjekovne utvrde u srednjovjekovnom Alšanu;

**-** *Zvizdan****-****grad*  kod Soljana – ostaci srednjovjekovne utvrde;

**-** nalazište *Grac* na lijevoj obali Bosuta oko 3 kilometra istočno od današnjeg Podgrađa – položaj utvrde srednjovjekovnog naselja Sv. Lovrinac;

**-** prostor oko današnje župne *crkve Sv. Mihaela u središtu Cerne* na sutoku Bosuta i Biđa – položaj srednjovjekovne utvrde u Cerni;

**-** prostor oko današnje *župne crkve Sv. Katarine* u središtu Nijemaca - položaj srednjovjekovne utvrde u Nijemcima;

**-** *Herman-grad*  na lijevoj obali Vuke 3 kilometra jugozapadno od današnjeg Antina – položaj utvrde u srednjovjekovnom Hermanu;

*- Turska gradina* na lijevoj obali Vuke 3 kilometra istočno od današnjih Tordinaca – položaj utvrde u srednjovjekovnoj Levi**;**

- *Bogdanovačka gradina* uz desnu obalu Vuke na zapadnom ulazu u današnje Bogdanovce – ostaci srednjovjekovne utvrde u srednjovjekovnoj Mikoli.

Vrlo je značajna i *sakralna baština novovjekovnog postanka*. U nju ubrajamo :

- franjevački *samostan i crkvu sv. Filipa i Jakova u Vukovaru* iz 18. stoljeća;

- župnu crkvu *Svetog Mihaela, arkanđela u Cerni* sagrađenu 1786. godine;

- župnu crkvu  *Svetog Andrije, apostola u Andrijaševcima* sagrađenu 1881. godine;

- župnu crkvu *Svetog Lovre, đakona i mučenika* u Babinoj Gredi sagrađenu 1835. godine te župni stan iz 1785. godine;

- župnu crkvu *Svetog Jurja, mučenika u Bapskoj* izgrađenu 1764. godine;

- župnu crkvu *Svetog Martina, biskupa u Bošnjacima* sagrađenu 1792. -1794. godine;

- župnu crkvu *Svetog Franje Asiškog, redovnika u Gradištu* sagrađenu 1844. godine;

- župnu crkvu *Svetog Jakova Starijeg, apostola u Gunji* sagrađenu 1847. godine;

- župnu crkvu *Svetog Jakova Starijeg, apostola u Ilači* iz 1781. godine te crkva *Svetišta Gospe Ilačke sagrađenu* 1870. godine;

- župnu crkvu *Svetog Vendelina, opata u Jarmini* sagrađena 1847. godine;

- župnu crkvu *Bezgrešnog začeća Blažene Djevice Marije u Komletincima* građenu od 1809. do 1812. godine;

- župnu crkvu *Svetog Lovre, đakona i mučenika u Lipovcu* građenu od 1808. do 1812. godine;

- župnu crkvu *Svetog Mihaela, arkanđela u Lovasu sagrađenu 1769.godine* ( bila je uništena u Domovinskom ratu );

- župni *stan u Nijemcima* sagrađen 1813. godine;

- župnu crkvu *Svetog Duha u Nuštru* sagrađenu 1860. godine;

- župnu crkvu *Svetog Martina, biskupa u Privlaci* sagrađenu 1782. godine;

- župnu crkvu *Rođenja Svetog Ivana Krstitelja u Račinovcima* građena od 1807. do 1814. godine te župni stan sagrađen 1832. godine;

- župnu crkvu *Preslavnog Imena Marijina u Retkovcima* sagrađenu 1804. g. i župni stan iz 1826. godine;

- župnu crkvu *Svetog Roka, hodočasnika u Rokovcima* sagrađenu 1881. godine;

- župnu crkvu *Svete Ane u Slakovcima* građenu 1780./81. godine;

- župnu crkvu *Pohođenja BDM u Soljanima* sagrađenu 1809. godine i župni stan građen od 1892. do 1893. godine;

- župnu crkvu *Uznesenja BDM u Starim Jankovcima* sagrađenu 1780. godine;

- župnu crkvu *Svete Klare, djevice u Starim Mikanovcima* sagrađenu 1810. godine i župni stan sagrađen oko 1800. godine;

- župnu crkvu *Preobraženja Gospodinova u Strošincima* sagrađenu 1825. godine i župni stan građen 1855. godine;

- župnu crkvu *Svetog Mateja, apostola i evanđelista u Štitaru* sagrađenu 1818. godine;

- župnu crkvu *Svete Marije Magdalene u Tompojevcima* sagrađenu 1856. g. i župni stan sagrađen 1905. godine;

- župnu crkvu *Presvetog Trojstva u Tordincima* sagrađenu nakon 1792. godine i župni stan sagrađen polovicom 18. st. ( Bio je potpuno razoren u Domovinskom ratu );

- župnu crkvu *Svetog Mateja, apostola i evanđelista u Tovarniku* sagrađenu 1804. godine; ( za vrijeme Domovinskog rata bila je razorena );

- župnu crkvu *Svetih Euzebija i Poliona, mučenika u Vinkovcima* građenu od 1772. do 1777. godine pod posvetom sv. Ivanu Nepomuku te župni stan sagrađen 1905. godine;

- župnu crkvu *Preslavnog Imena Marijina u Vrbanji* građenu od 1816. do 1821. godine i župni stan sagrađen 1911. godine;

- župnu crkvu *Mučeništva svetog Ivana Krstitelja u Županji* građenu od 1800. do 1803. godine;

- župnu crkvu u Svinjarevcima.

Tu spadaju i pojedine grobljanske kapele nastale u razdoblju od 18. do 19. stoljeća (npr. sv. Marije Magdalene u Vinkovcima izgrađene u prvoj polovici 19. st. od strane majke bana Josipa Šokčevića, Elize Čolić ).

Također i pojedine grobljanske cjeline s pojedinim nadgrobnim spomenicima od povijesnog značaja.

Isto tako tu spadaju i pravoslavne parohijalne barokne crkve :

- sv. oca Nikolaja u Vukovaru, građena od 1733. do 1737. g.

- sv. velikomučenika Georgija u Marincima sagrađena 1738. g.

- sv. apostola Petra i Pavla u Oroliku sagrađena 1748. g.

- sv. ark. Gavrila u Bršadinu sagrađena 1750.g.

- sv. Jovana Krstitelja u Ostrovu sagrađena 1752. g.

- sv. oca Nikolaja u Pačetinu sagrađena 1752. g.

- Vaznesenja Gospodnjeg u Trpinji sagrađena 1754. g.

- sv. oca Nikolaja u Mikluševcima sagrađena 1758. g.

- crkva Uznesenja Presvete Bogorodice u Negoslavcima sagrađena 1761. g.

- crkva Vavedenija Presvete Bogorodice u Čakovcima sagrađena 1762. g.

- Blagovesti Presvete Bogorodice u Veri sagrađena 1764. g.

- Prenosa Moštiju sv. arkanđela Stefana u Borovu građena od 1761. do 1764.g.

- Vaznesenja Gospodnjeg u Petrovcima sagrađena 1769. g.

- Rođenja Presvete Bogorodice u Sr. Lazama sagrađena 1775. g.

- sv velikomučenika Georgija u Boboti sagrađena 1768. g.

- Silaska Svetog Duha u Vinkovcima sagrađena 1793./94. g.

- sv. velikomučenika Georgija u Tovarniku sagrađena 1799. g.

Isto tako izgrađeno je i nekoliko pravoslavnih crkvi s klasicističkim obilježjima :

- sv. arh. Mihaila u Iloku građena od 1798. do 1802. g.

- sv. velikomučenika Georgija u Opatovcu sagrađena 1812. g.

- sv. oca Nikolaja u Sotinu sagrađena 1802. g.

- sv. arh. Mihaila u Šarengradu sagrađena 1805. g.

- Presvete Bogorodice u Gabošu građena od 1810. do 1839. g.

- sv. oca Nikolaja u Mirkovcima građena 1809. do 1813. g.

- Prepodobne Matere Magdalene u Banovcima sagrađena 1818. g.

- Vaznesenja Gospodnjeg u Mohovu sagrađena 1839. g.

- kapela sv. Petke nad izvorom Dobra voda građena od 1808. do 1811. g.

Izgrađene su i crkve reformiranih zajednica u Korođu i Tordincima te grčkokatolička crkva u Petrovcima.

U Vukovaru je 1845. g. sagrađena židovska sinagoga.

Vrlo je značajna i najvećim dijelom unatoč ratnim razaranjima dobro sačuvana i *svjetovna baština novovjekovnog* postanka.

Tu spadaju :

- kompleks dvorca Eltz u Vukovaru (Gradski muzej Vukovar);

- kompleks dvorca u Nuštru zajedno s parkovnom arhitekturom, dvorskom kapelom i pripadajućim pomoćnim gospodarskim objektima građen početkom 18. stoljeća od obitelji Gosseau;

- dvorac Odescalchi građen u Iloku 1793., preuređivan 1839. i 1899. godine. Izvorno je to srednjovjekovni iločki kaštel Nikole Iločkog iz 15. stoljeća;

- povijesna jezgra Vukovara s pojedinim vrijednim povijesnim objektima u njoj;

- zgrada franjevačke gimnazije u Vukovaru;

- povijesna jezgra Vinkovaca s pojedinim vrijednim objektima u njoj;

- zgrade vinkovačke Gimnazije, jedna s kraja 18. stoljeća i druga iz 1878. godine;

- današnja upravna zgrada Šumarije na Trgu bana Josipa Šokčevića građena početkom 19. stoljeća kao sjedište Brodsko-petrovaradinskog generalata, proširena i preuređena početkom 20. stoljeća u secesijskom stilu kada je to bila zgrada Brodske imovne općine;

- današnja zgrada Gradskog muzeja Vinkovci građena u drugoj polovici 18. stoljeća kao Sjedište 7. brodske pukovnije;

- zgrada Općinskog suda u Vinkovcima građena u prvoj polovici 19. stoljeća kao zgrada Pukovnijskog suda;

- zgrada Galerije umjetnosti u Vinkovcima građena kao reprezentativan privatan barokni objekt koncem 18. stoljeća;

- ostali kasnobarokni objekti u užoj gradskoj jezgri te ostali spomenici kasnije arhitektonske baštine u istoj jezgri.

- graničarski čardak iz 18. stoljeća na obali Save u Županji (Gradski muzej Županja).

U naseljima Vukovarsko-srijemske županije postoje također brojni sačuvani objekti važni za povijest osnovnog školstva u 18. stoljeća. To su npr. zgrade bivše: Djevojačke i Dječačke škole u Vinkovcima; zgrada negdašnje dočasničke graničarske škole iz prve polovice 19. stoljeća - bivši Marijin dom (danas Arhivski sabirni centar Vinkovci);

- zgrada osnovne škole iz prve polovice 19. stoljeća u središtu Otoka.

Isto tako u brojnim selima i gradovima Vukovarsko-srijemske županije sačuvani su raznovrsni objekti, čak i čitave cjeline tradicijskog graditeljstva novovjekovnog razdoblja.

Takve cjeline i pojedini objekti tradicijskog arhitektonskog izričaja postoje npr. na Krnjašu i Ervenici u Vinkovcima, to je Suvara u Otoku, obiteljska kuća Petričević u Starim Mikanovcima iz 19. stoljeća građena po uzoru na tadašnje javne graničarske građevine, a postoji još povelik niz sličnih zaštićenih i nezaštićenih objekata diljem županije.

Od javnih građevina najreprezentativnija je *palača Županije srijemske* u Vukovaru, a u tome je u gradu i osobito vrijedni *barokni trg* s jedinstvenim sklopom građanskih jednokatnica s trijemovima.

U drugačijem urbanom okruženju vojnog komuniteta, oko današnjeg glavnog trga/parka ("Regimentplatza") i u okolnim ulicama izgrađeno je *barokno središte Vinkovaca*: rezidencija majora (danas Galerija), rezidencija pukovnika (zgrada "Zvijezda"), kuća Reich, kuća Georgević, kuća barona Čivića, zgrada pukovnije.  
  
Izraziti primjeri *klasicizma* su gradski Magistrat (Domus Oppidana) u Vukovaru, i u svome izvornu izgledu palača Brodske imovne općine u Vinkovcima.   
U drugoj polovici 19. st. reprezentativnim *historicističkim* gradnjama mijenja se do tada provincijalno mjerilo naših gradova. U Vukovaru se podiže monumentalna kupolna sinagoga, Gimnazija, palača "Grand hotela", Kotarski sud, te mauzoleji obitelji Paunović, Panić, Stanić i Eltz.

Ilok također dobiva Gimnaziju i zgradu Vinogradske škole.

U Vinkovcima gradi se bolnica, sud, Mađarska škola, zatim Niža djevojačka škola, a najmonumentalnije djelo tog vremena je dvokatna neorenesansna zgrada Gimnazije.

U Županji se ističu: zgrada Poglavarstva, negdašnji "Hotel Weinberger", Građanska (danas glazbena) škola. Reprezentativne školske zgrade (uglavnom neorenesansne prizemnice) grade se i u nekim selima: Soljanima, Vrbanji, Šarengradu, Slakovcima.

Od velikih *historicističkih adaptacija* starijih sklopova osobito su dojmljive: rekonstrukcija vukovarskog dvorca Eltz i dogradnja tamošnje franjevačke crkve, temeljita obnova franjevačke crkve u Iloku i dvorca Odescalchi, u Nuštru također dogradnja dvorca, u Vinkovcima preoblikovanje palače Brodske imovne općine i dr.  
  
Među komunalnim zahvatima u Vinkovcima se ističe izgradnja drvenog mosta na Bosutu i sadnja vinkovačkog parka, slične je pretencioznosti i raskošni četverostruki drvored u Novom Vukovaru.  
  
Početkom 20. stoljeća, u razdoblju secesije i međuratnog kasnog akademizma, nastaje u Vinkovcima palača Schlesinger i židovska sinagoga; u Vukovaru ljekarna Kirchbaum, stara zgrada SDK, kuća Hadžić (dispanzer) i "Gašparova apoteka". Među javnim građevinama ističu se secesijska dječačka škola u Vinkovcima i Mađarska škola u Vukovaru, a po kvaliteti *art deco* stilizaciji izdvaja se i vukovarska dvorana Hrvatskog doma. Najviši domet građanske kulture stanovanja tog vremena su potezi reprezentativnih vila na vinkovačkim Lenijama (vila Balling) i u današnjoj Ul. J. Dalmatinca, te u Vukovaru uz Dvorski sokak i uz novi park na Sajmištu.  
Tek tridesetih godina počinje se graditi u pročišćenim oblicima *rane moderne* (vila Gross u Vinkovcima); tada nastaje i veliki industrijski kompleks "Bata ville" - Borovo, urbanistički primjer europskog značaja.  
  
U korpusu suvremene poslijeratne arhitekture u Vinkovcima se gradi novi željeznički kolodvor, bolnica, zgrada PIK-a, robna kuća "NAMA" i poznati poslovni centar "Terme". U Vukovaru je visoko vrednovan novi vodotoranj i industrijska pekarnica na Priljevu, a u Borovu stambeni tornjevi i drugo.

**VUKOVAR**

U istočno-hrvatskoj ravnici dvije su točke čvorišne u prometno geografskom smislu: Vinkovci, najvažnije čvorište, osobito željezničko, na prisavskom prometnom koridoru, i Osijek, čvorište u kojem se spajaju podravski i podunavski koridor. U odnosu na ta dva čvorišta Vukovar ima manje značenje i ne može im konkurirati. Položajne prednosti Vukovara, međutim, proizlaze iz drugih obilježja, prema kojima je Vukovar jedinstven grad ne samo u istočno-hrvatskoj ravnici nego u Hrvatskoj u cjelini. Tek nakon raspada jugoslavenske državne zajednice i osamostaljenja država nasljednica Vukovar je definitivno postao gradom na međunarodnoj granici i upravo to obilježje bitna je položajna odrednica. A od ostalih obilježja tu su još i Vukovarska luka koja se nakon Domovinskog rata dobro oporavila, te željeznica koja zaostaje za njom.

**Povijesni razvoj Vukovara**

Vukovar je grad bogate i zanimljive tisućljetne povijesti. O tome svjedoče arheološki nalazi s lokaliteta Lijeva bara, gdje je otkriveno groblje njegovih prvih stanovnika iz 10. i 11. st., a koje pripada bjelobrdskoj kulturi. Vukovo je stari naziv za Vukovar koji se prvi put spominje u starim listinama kao Valko, Walk, Wolkov. Tragove tog naziva nalazimo već 1220. god. u starim listinama koje spominju Vukovsku županiju. Od 14. st. dobiva pomađaren naziv Vukovar, kada je Hrvatska bila u državnopravnoj zajednici s Ugarskom. Vukovo je bilo smješteno na ušću rijeke Vuke u Dunav, te je po toj rijeci i dobilo ime. Vukovska županija protezala se između Dunava i Save. Vukovarska tvrđava nalazila se na povišenom položaju visoke dunavske obale i bila je važno strateško mjesto u obrambenom lancu protiv Turaka. Zauzeta je 1526. g. pri velikom vojnom pohodu Sulejmana Veličanstvenog. Turska vladavina trajala je gotovo dva stoljeća. Imao je oko 3 000 stanovnika , 5 gradskih četvrti, nekoliko džamija i dvije škole. U 18. st. u sklopu austrijskog carstva ulazi u novo razdoblje. Naseljava se više Nijemaca, Srba, Mađara, Židova, Rusina, Slovaka i Ukrajinaca, pa Vukovar postaje multinacionalan grad.

Njemački grofovi Eltz su 1736. god., kupnjom velikog područja, osnovali vukovarsko vlastelinstvo koje će tijekom dva stoljeća imati presudan kulturni i ekonomski utjecaj na razvoj grada i okolice. Tada je osnovan i Novi Vukovar, koji se razvijao uz lijevu obalu Vuke, u početku pretežno naseljen Nijemcima. Carica Marija Terezija 1745. god. obnovila je slavonske županije. Osnovana je velika Županija srijemska koja se protezala od Osijeka do Zemuna,a središte joj je bilo u Vukovaru. U drugoj polovici 19. st Stari i Novi Vukovar spojit će se u jedan grad. Vukovar je poznat po baroknim i klasicističkim zgradama i palačama koje su oblikovale središnje trgove i ulice. U povelji iz 1231. god. Herceg Koloman spominje da su se u Vukovaru naselili Nijemci, Mađari i Hrvati kojima je podijelio povlastice. Vukovar je grad sjeveroistočnog dijela Hrvatske poznat po svojoj iznimno vrijednoj kulturnoj baštini, brojnim spomenicima kulture, muzejima, galerijama i knjižnicama. Barokni svodovi i vučedolska jarebica (golubica) ocrtavaju njegov potpuni srednjoeuropski identitet. Vukovar je stari barokni grad, poznat po Domovinskom ratu, koji je Hrvatska vodila u obrani od velikosrpske agresije. U potpunom okruženju od kolovoza do studenog 1991. grad je potpuno razoren, poginuli su brojni branitelji i civili, a ostalo hrvatsko stanovništvo je prognano iz svojih domova.

**Vukovarskim ulicama**

U 18. stoljeću utvrđeni grad Vukovo bio je središte Vukovarske županije. Oko njega su se ubrzo razvila podgrađa. Za sto pedeset godina turske vladavine Vukovar je poprimio oblik istočnjačke varoši. Turci nisu imali ulice, već mahale, i to 5 mahala. Iz tog vremena su se zadržali nazivi: Sapundžijski sokak, Lončarska pijaca i drugi.

Odlaskom Turaka stvarali su se redovi kuća koji postupno tvorili ulice. Glavna cesta se protezala se od istoka prema sjeverozapadu, a gradska se jezgra oblikovala na utoku Vuke u Dunav. Gradski trgovi nastali su prema prirodnim uvjetima i za različite namjene : Drvena pijaca, Svinjska pijaca i druge. Tada još nije bilo gruntovnice, niti naziva ulica, ali postoje upisnice o vlasništvu označene brojevima.

Godine 1890. ulice su službeno dobile imena. Prvi put su neke preimenovane 1918. g, kasnije i češće i to sukladno političkim i društvenim promjenama. Time su ulice izgubile pučki naziv, ali stariji stanovnici još uvijek pamte i spominju. Usporedno se razvijao Novi Vukovar, na lijevoj obali Vuke, gdje ulice nastajale planski. Godine 1920. nastaju ulice koje izlaze okomito na glavnu ulicu. Oblikovanje suvremenog urbanog sustava započinje 1945. g. Prostornu dokumentaciju za grad Vukovar i to na svim razinama planiranja je sustavno izrađivao Urbanistički institut Hrvatske,a samo je dio planova na nižoj provedbenoj razini povjeren Projektnom birou Vukovar. Prostorni plan općine Vukovar donesen je tek 80-ih godina iako je idejna skica regulacijskog plana napravljena već 1947. g. Vukovar se tih godina, potaknut rastom industrije, okrenuo ubrzanom razvoju, izgradnji Olajnice kao nove središnje zone i izgradnji nebodera koja je na svu sreću zaustavljena. Rušila se dotrajala struktura, te stvarala nova, sve do dvorca Eltza.

Unatoč stravičnim ratnim razaranjima tijekom Domovinskog rata postupno se vrši obnova zgrada posebice središnjeg dijela grada koje imaju veliku spomeniku vrijednost.

U ovom kratkom pregledu spomenut ćemo neke od njih.

*Katnice s arkadama*

Daju prepoznatljiv izgled Vukovaru. Zapravo je riječ o otvorenim trijemovima u kojim se nekad nudila roba. Građene su sredinom 18. stoljeća. Obuhvaćaju Ulicu dr. Franje Tuđmana u Starom Vukovaru na desnoj obali Vuke , te ulice J. J. Strossmayera i Županijsku u Novom Vukovaru.

*Zgrada Magistrata*

Zgrada je građena za potrebe trgovišnog zastupstva Starog Vukovara. Nakon obnove je u nju smješten Hrvatski Radio Vukovar.

*Središnja ljekarna Kirchbaum-Švarc*

Izgrađena je 1909. g. na čijem je kutnom dijelu bila najstarija vukovarska ljekarna.

*Stari vodotoranj*

Izgrađen je 1913. g. Ispod njega se nalazi bušeni zdenac i podzemna vodosprema. Stari vodotoranj jedan je od najeksponiranijih motiva starog Vukovara*.*

*Zgrada gimnazije*

Izgrađena je sredstvima vukovarskog građanstva 1894. g. prema projektima Felixa Streima. Nakon velikog potresa 1964. g. je potpuno obnovljena. Nalazi se na dominantnom položaju povrh Dunava i povijesnog gradskog središta, u blizini franjevačkog samostana. Zgrada je bila srušena 1991. godine i obnovljena 2000. financiranjem Grada Zagreba.

*Franjevački samostan i Župna crkva sv. Filipa i Jakova*

Temeljni kamen je postavljen 1723. g. Samostan je bio središte kulture i prosvjetnog života. Crkva je razorena u Domovinskom ratu , a franjevci prognani. Kompleks je danas obnovljen i uvrštava se u spomenik kulture A kategorije*.*

*Kuća nobelovca Lavoslava Ružičke*

Smještena je u glavnoj ulici Novog Vukovara. Građena je oko 1890. g .

*Zgrada Hrvatskog doma*

Završena je 1922. g. prema nacrtima arhitekta Aleksandra Freudereicha. Danas je to zgrada gradskog kazališta.

*Kapelica sv. Roka*

Sagrađena je oko 1740. g. kao zavjetna kapela nakon velike epidemije kuge. Građena je u baroknom stilu , a smještena je do dvorca Eltza*.*

*Dvorac Eltz*

Sagrađen je 1751. g. za vrijeme grofa Kazimira Eltza. Dvorac je raskošne koncepcije , a unutar njega je smješten Gradski muzej Vukovar koji svojim zbirkama prezentira kulturnu prošlost staru preko 5 000 godina*.*

*Palača županije srijemske*

Sagrađena je 1777. g. u blizini dvorca Eltz. U dvorištu je sagrađena kapelica u kojoj su nekad ispovijedali osuđenike na smrt. Registrirana je kao spomenik A kategorije.

*Zgrada suda*

Izgrađena je 1902. g. na mjestu nekadašnje vojarne iz 18. st. Izvorno je građena za Kraljevski kotarski sud.

*Bećarski križ*

Raspelo je podignuto 1805. godine kao prvi kameni javni križ u gradu. Lokalne srpske vlasti srušile su raspelo 1996. godine. Ovaj spomenik ima veliku simboličku vrijednost, pa je iz tog razloga potpuno rekonstruiran*.*

*Novi vodotoranj*

Građen je od 1962. do 1968. g. prema projektu arh. P. Kušana i ing. S. Kolobova. Postao je najdojmljivija točka u silueti grada. Visok 50,5 m i kapaciteta 220 m3 . Ispod rezervoara s vodom bio je smješten restoran s vidikovcem. Ujedno je i simbol održanja i spomenik rata. Nalazi se na ulazu u gradsko naselje Mitnica*.*

Na kraju ovog pregleda spomenut ćemo i reprezentativnu građevinu, jedan od simbola Vukovara o kojem će biti riječi na kraju ovog prikaza kulturno-povijesne baštine Vukovarsko-srijemske županije i Vukovara.

*Zgrada Grand hotela*

Dovršena je 1897. g. Prvotno je služila kao hotel, a 1919. g. je kupljena za Radnički dom. U njoj je 1920. g. održan II. kongres KPJ.

.

U spomen na ratna zbivanja u herojskom Vukovaru podignuto je i nekoliko spomen obilježja posvećenih Domovinskom ratu.

Poznati spomenici su : Križ na ušću Vuke u Dunav posvećen svim poginulima za slobodnu Hrvatsku, sa stihom uklesanim glagoljicom „Navik on živi,ki zgine pošteno“.

Zatim obilježje u spomen na 12 ubijenih redarstvenika u Borovu Selu, spomenik Blagi

Zadri, spomenik novinaru Siniši Glavaševiću, spomen obilježje na Ovčari i Vukovarskoj bolnici. Poznato je i vukovarsko memorijalno groblje na kojem se nalazi najveća masovna grobnica u Europi nakon II. svjetskog rata. Posebno mjesto i pijetet zaslužuje Spomen dom na nekadašnjoj farmi Ovčari koja je postala masovna grobnica za ranjenike i medicinsko osoblje iz vukovarske bolnice, a koji je otvoren 20. studenog 2006. godine.

**Radnički dom Vukovar - kratka povijest objekta i kronologija događanja**

Plan za gradnju zgrade Grand hotela počeo je 1894. godine prema građevnom ugovoru, sklopljenom između Radivoja, sina Alekse Paunovića, veleposjednika iz Vukovara i Vladimira Nikolića, arhitekta iz Sente.

Godine 1895. zatražena je i dobivena građevinska dozvola na Zastupničkoj sjednici općine trgovišta Vukovar s razlogom da će se tom ukusnom gradnjom tadašnja glavna ulica Franje Josipa proljepšati. Na istoj sjednici je odlučeno da se proširi sam trg i otvori nova ulica uz Vuku te se zbog toga daje porušiti tzv. Švicarska kuća.

Zgrada tadašnjeg Grand hotela dovršena je sredinom 1897. godine. Vlasnik zgrade, Aleksa Paunović je otkupio i okolno zemljište te se obavezao izvesti ispod zgrade hotela produžetak glavnog kanala, odvodnju voda do ulaska u Vuku. U „Sriemskim novinama“ broj 67 od 19. kolovoza 1896. godine piše da će zgrada biti namijenjena kao hotel, u kojem će biti velika kavana, restauracija, gostionica, plesni salon i 30 soba za putnike. U zgradi se također otvorila i trgovina pod nazivom „Plava zviezda“, a početkom 1897. g. u kazališnoj dvorani zgrade se priređuju priredbe i koncerti.

Nakon smrti Alekse Paunovića 1899. godine, kao prvi korisnik hotela, a vjerojatno i zakupnik pojavljuje se Antun Šlemin, hotelijer. On umire 1903. g., pa vlasnik Radivoj Paunović traži novog zakupca.

Prva obnova interijera zabilježena je 1904. g. kada se vrše popravci kazališnih prostorija, a potom su 1908. g. izvođeni radovi na preuređenju prostorija hotela i instalirana je acetilenska rasvjeta.

Javna je namjena zgrade od njezina nastanka. Osim hotelskih i kazališnih prostorija, u prizemlju zgrade nalazile su se trgovine robe i obuće te uredske prostorije Sremske banke. Sve do I svjetskog rata u kazališnoj dvorani se održavaju razne društvene priredbe, zabave, godišnje skupštine te kino-predstave. Najzastupljeniji gosti hotela bili su: trgovački putnici iz Beča, Segedina, Pešte, zatim visoki državni činovnici i odvjetnici te svećenici.

Početkom 1918. godine nasljednici Paunovića prodaju hotel s cjelokupnim inventarom Miši Gotfridu, koji je po zanimanju bio mesar i Elizabeti Funtak. Vjerojatno je razlog za prodaju hotela bio financijske prirode, tj. nemogućnost Paunovića da održavaju zgradu. Te godine dotadašnji vlasnici skidaju natpise s pročelja zgrade: „Grand hotel Paunović“ (s pročelja prema Vuki) i „Svome sinu Radivoju-Aleksa Paunović“ (s pročelja prema glavnoj Ulici Franje Josipa). Mišo i Elizabeta nude prodaju hotela 1919. g. iz straha od revolucionarnih promjena. Kupac hotela je Zadruga Radnički dom u Vukovaru, vukovarska organizacija radnika i građana. Zgrada je s inventarom tada otkupljena za 700.000 kruna. Stavlja se novi natpis na zgradu Radnički dom, naziv po kojem se zgrada prepoznaje do današnjih dana.

Vukovarac Stjepan Supanc, bio je vrlo utjecajna i odgovorna osoba u Ravnateljstvu Radničkog doma pa često nalazimo njegov potpis na dokumentima iz 1919. godine. Brine se o obnovi i prilagođavanju zgrade novoj namjeni, pravi tlocrte, rasporede sadržaja, izrađuje nacrte za stolice u kino dvorani i nadzire rad kina pod nazivom „Naprijed“. U prizemlju su bili lokali s trgovinama, kavana, pomoćne ugostiteljske prostorije, kino-dvorana, u pomoćnim prostorijama radničke zanatske zadruge, a na katu radne i društvene prostorije: tajništva mjesnih organizacija, uredništvo glasila Radnička straža te čitaonica i knjižnica.

1919. i 1920. g. održavali su se brojni zabavni i politički skupovi te proslava 1. svibnja.

Godine 1920. uređuje se fasada zgrade za potrebe održavanja Drugog kongresa KPJ-u u Vukovaru, koji je održan te godine od 20. do 25. lipnja.

Već iduće godine Radnički dom se oduzima radnicima i predaje Gradskom poglavarstvu. Krenulo se u likvidaciju zgrade koja je vođena punih 15 godina, a kao zadnji korisnik pojavljuje se Srpska kreditna banka.

Tijekom II svjetskog rata zgradu koristi njemačka vojska, a postoji bilješka o teškom oštećenju zgrade nakon detonacije mosta na Vuki.

Nakon II sv. rata zgrada je vraćena radničkoj klasi te je u njenim prostorijama postavljen Spomen-muzej Drugog kongresa KPJ, a u ostalim prostorijama djeluju razne društveno-političke organizacije.

Tijekom poplave koja je pogodila Vukovar 1965. g. teško je stradala i zgrada te se od 1966. g. prvo izvode radovi u unutrašnjosti kojima se otklanjaju posljedice vodene stihije, a potom i uličnih i dvorišnih fasada. Popravci su izvođeni uglavnom na krovu i limariji, mijenjan je pokrov i crijep, te su vršeni popravci i bojanje fasada i stolarije.

Prvi put zgrada dobiva zaštitu i status spomenika kulture 1969. g. Rješenjem tadašnjeg Regionalnog zavoda za zaštitu spomenika kulture u Osijeku.

Posljednja velika obnova zgrade Radničkog doma izvedena je 1980. g. kada je izvršeno djelomično uređenje kongresne dvorane, prostora Spomen-muzeja i Gradske kavane, katne prostorije su u cijelosti adaptirane. Tom prilikom postavljena je nova stolarija, novi krov, uređen podrumski prostor i porušene sve naknadno dozidane zgrade oko Radničkog doma te se taj prostor uredio i pretvorio u park. Kroz dvorište i vežu objekta otvoren je javni pješački prolaz. Ovo uređenje izvršeno je po projektu vukovarskog inženjera Ivana Mikića, a radove je izveo „Građevinar“ Vukovar.

90-te godine prošlog st. donose stradanja ljudi i građevina u Vukovaru.

Tijekom ratnih operacija 1991. g. zgrada je pogođena velikim brojem projektila tako da su ostali sačuvani samo nosivi zidovi s velikim brojem proboja i deformacija. Pregradni zidovi su uglavnom srušeni.

U požaru su izgorjeli svi drveni dijelovi konstrukcije te je u potpunosti uništena oprema. Dekorativni elementi interijera ostali su samo u tragovima.

Pročelja su oštećena izravnim pogocima i krhotinama. Uništeno je krovište u cijelosti te je zgrada bila 7 godina bez krovišta, što je prouzročilo dodatne štete na manufakturnoj plastici pročelja.

Rješenjem Ministarstva kulture iz 2003. g. zgrada Radničkog doma je upisana u Registar kulturnih dobara, Listu zaštićenih kulturnih dobara kao nepokretni spomenik i ima A status spomeničke kategorije.

Ovakav visoki status zgrada je dobila zbog svoje povijesne vrijednosti, ali i umjetničke kao reprezentativna gradska palača s bogato ukrašenim fasadama u duhu kasnog historicizma. Plastične aplikacije na pročeljima kao i stucco ukrasi u interijeru, vrhunski su manufakturni rad svoga vremena.

Godine 1998. je pokrenut projekt za rekonstrukciju zgrade i od tada se pristupilo detaljnim istražnim radovima na pročelju i unutrašnjosti zgrade. Ovdje se radilo o rekonstrukciji zgrade, što je značilo njezino vraćanje u izvorno stanje.

Godine 2002. započinje i 2003. završava konstruktivna sanacija zgrade, kada se sanira krovište, stropovi i dio velikog stubišta u unutrašnjosti zgrade. Međutim, zbog financijske krize, nastavak radova je obustavljen.

Poticaj za obnovu Radničkog doma došao je od Europskog parlamenta koji je pokrenuo regionalnu inicijativu poslijeratne obnove i pomirenja kroz restauraciju arhitektonskih spomenika uništenih u ratu. Projekt „ARCH Vukovar: Naslijeđe kao sredstvo razvitka. Rekonstrukcija naslijeđa u gradskoj jezgri Vukovara – održivo oživljavanje i razvoj ratom razrušene zajednice“ ima za cilj doprinijeti pomirenju različitih zajednica u Hrvatskoj, unaprijediti međukulturalni dijalog i procese socijalnog i gospodarskog oživljavanja Vukovara. Svrha projekta je obnova cjelokupnog vanjskog izgleda najreprezentativnijeg nacionalnog spomenika, Radničkog doma, po uzoru na izvorno stanje u vrijeme Grand Hotela, doprinoseći na taj način obnovi gradske materijalne i nematerijalne kulturne baštine.

Obnova pročelja započela je u svibnju 2011. godine, a završena u travnju 2013. godine. Obnova fasade je bila iznimno zahtjevna jer osim po veličini, impozantna je i po broju dekorativnih elemenata koje je trebalo rekonstruirati jer su ostaci bili suviše oštećeni. Na fasade je postavljeno preko 1.500 kiparskih elemenata i odljeva koji su izrađeni u majstorskoj restauratorskoj radionici.

Osim obnove fasada, izvršena je rekonstrukcija krova koji je propuštao vodu, te je sanirana vlaga u podrumima koja je ozbiljno ugrožavala obnovu fasada. Postavljena je i nedostajuća stolarija.

Osim građevinskih radova, održane su radionice sa građanima kroz koje su provedene iscrpne konzultacije kako bi se postigao konsenzus o budućoj namjeni unutrašnjosti Radničkog doma. Zajednički konsenzus predviđa multifunkcionalne sadržaje: komercijalne (Gradska kavana i kino), javne (gradski uredi i prostori za rad udruga i kulturnih društava, i slč.).

Ukupna vrijednost projekta je 1,640.000 eura, od čega je milijun eura osigurao Europski parlament, a ostatak Ministarstvo za regionalni razvoj i fondove EU kroz Fond za obnovu Vukovara.

Literatura :

1. Crlenjak, B. (1994.), Čovjek & prostor.
2. Crlenjak, B. (2005.), Razvitak vukovarskih ulica, Vukovar, Gradski muzej Vukovar
3. Drašković, B., Horvat, V.(1994), Vukovar-vjekovni grad na Dunavu, Zagreb, Nakladna kuća dr. Feletar,
4. Marić, R. (2005.), Vukovar-turistička monografija, Zagreb, Turistička naklada d.o.o.
5. Paunović, A. (1994.), Suvremeni urbani razvoj Vukovara.
6. Skupina autora (2012: Vukovarsko-srijemska županija - *Prostor, ljudi, identitet*, Institut društvenih znanosti Ivo Pilar i Vukovarsko-srijemska županija, Zagreb 2012,
7. Ćirić,V. (2013.), Vinkovci – grad na dlanu, Grad Vinkovci,
8. Drašković, D. ( 2013.), rukopis, *Radnički dom Vukovar -* Kratka povijest objekta i kronologija događanja,
9. Podaci Popisa stanovništva DZS za 2011. godinu